Lendva Község tisztelt polgárai, tisztelt kitüntetettek, kedves vendégeink!

Köszöntöm önöket Lendva Község ünnepének előestéjén. Az ünnep mindannyiunknak közös, akik itt élünk, akik részt veszünk közösségünk építésében. Fontos, hogy megemlékezzünk mindazokról a polgárokról, egyesületekről és szervezetekről, intézményről és vállalkozásról, valamint kiemelkedő személyiségekről, akik együtt dolgoznak azon, hogy közösségünk továbbra is kellemes, biztonságos és toleráns hely legyen.

Büszkének kell lennünk gazdag és színes történelmünkre és gazdag kulturális örökségünkre is. Városunk mindig is a kultúrák találkozási pontjának számított, ami büszkeséggel és tisztelettel tölt el bennünket azok iránt, akik építették, illetve részt vettek az építésében. Földrajzi helyzetünk és multikulturális környezetünk azzal a kötelességgel jár, hogy elkötelezzük magunkat a különböző kultúrák és nemzetiségek integrációjának és együttélésének erősítése iránt a tágabb, határon átnyúló térségben is.

Ahhoz, hogy a jövőnket építhessük, fontos, hogy ismerjük múltunkat, gyökereinket és annak a helynek az identitását, amely meghatároz bennünket, és amely arra bátorít, hogy ezekben a bizonytalan és viharos időkben is kellő optimizmussal tekintsünk a jövőbe.

A pozitív hozzáállást erősíti, hogy erős gazdasági hátországgal rendelkező környezetben élünk, hogy vállalataink regionális és a nemzetközi viszonylatban is a legsikeresebbek közé tartoznak. Ezt bizonyítják üzleti eredményeink, valamint számos díj és kitüntetés.

Jövőnk a fiatalokra épül, ezért a fiatalok támogatásával a saját jövőnkbe és az ő jövőjükbe fektetünk be. A községben számos olyan beruházás áll befejezés előtt, amelyek elsősorban a fiatalok javát szolgálják, mint például a Lendvai Kétnyelvű Középiskola melletti új sport- és szabadidőpark, amelyben tenisz-, röplabda- és strandfocipályák, fitneszeszközök és egy pumptrack-pálya is található, a Lendvai I. Kétnyelvű Általános Iskola épületének bővítése, új kerékpárutak. Célunk továbbá, hogy községünkben minél több új, minőségi munkahelyet teremtsünk, hogy fiataljaink itthon maradjanak, hogy munkájukkal gyönyörű községünk életét gazdagítsák.

Az elmúlt négy évtizedben a fiatalokkal való munka hivatásom középpontjában állt. Ez idő alatt igyekeztem felderíteni a gyerekekben rejlő lehetőségeket, és olyan megoldásokat találni, amelyek segítik őket a fejlődésben és a képességeik maximális kihasználásában. Ma már nem közvetlenül a fiatalokkal dolgozom, hanem értük, a jólétükért. Őszintén szeretném, ha Lendva egy fiatalbarát várossá válna, egy olyan hellyé, ahol a fiatalok jól élnek, és ahová mindig szívesen visszajönnek.

Külön öröm számomra, hogy óvodásaink, az általános iskolák és a zeneiskola tanulói, valamint a középiskolás diákok közösen hozták létre meg a mai központi rendezvény programját, amelynek az Élet körhintája nevet adtuk.

Október - az ősz - a termés betakarításának ideje. A termés alatt érthetünk mindent, amit az egész évben befektetett munkánkkal teremtettünk. A községi ünnep alkalmából megragadjuk tehát az alkalmat, hogy elismerésben részesítjük azokat, akik különleges nyomot hagytak közösségünkben, és akik nagylelkűen áldozzák idejüket közösségünkre. Fontos, hogy hálánkat és elismerésünket fejezzük ki munkájukért és a közösséghez való hozzájárulásukért, akár olyan gesztusokkal is, mint a községi kitüntetések.

Úgyszintén szeretnék köszönetet mondani az önkormányzati hivatal munkatársainak, a községi tanács konstruktív tagjainak, és mindazoknak, akik közintézményeinkben, munkájukkal közpénzen a közérdeket szolgálják.

Tisztelt kitüntetettek, Lendva Község kedves polgárai!

Szeretném megköszönni mindannyiuknak az erőfeszítéseiket és azt az áldozatos munkát, amelyet a közösségünkért végeznek. Valóságunkat az együttműködés, a megértés és a tolerancia révén közösen teremtjük. Kívánom, hogy legyen a közös valóságunk minél ígéretesebb, és községünk ünnepe alkalmából gratulálok önöknek.